
A tudományok megalapozásának tétje Ralph Cudworth filozófiájában

Dolgozatomban Ralph Cudworth Treatise concering Eternal and Immutable Morality című értekezése mentén haladva igyekszem megvilágítani a cambridge-i platonikusok egyik központi jelentőségű kérdését.
Cudworth fő célpontja Hobbes rendszere volt, ami szerinte a korpuszkularista filozófiák félreértésén alapult. A törvényeknek csupán pozitív természetet megengedő hobbes-i elmélet alapjaiban veszélyeztette az erkölcs és a társadalmi intézmények legitimitását, ezért vált szükségessé egy megbízható ismeretelmélet kidolgozása.
A megbízhatóság Cudworth esetében több szempont felölelését jelentette: egyszerre kívánta rendszerét vallási, történeti és metafizikai alapokkal ellátni. Fő szándéka az volt, hogy megteremtsék a párbeszéd lehetőségét a szabad akarat voluntarista koncepciójára épülő (filozófiai és vallási) irányzatok, valamint a természettudományok között.
Amennyiben sikerül bebizonyítani, hogy a pozitív törvények csakis annyiban tekinthetők legitimnek, amennyiben azok nem csupán társadalmi konvenciók termékei, hanem szükségszerű (vagyis: örök és megmásíthatatlan) igazságok nyilvánulnak meg bennük, a természettudományok megszabadulhatnak az empirista ismeretelmélet és a nominalista metafizika szorításából.



